喜楊廷秀秘監再入館
作者：陸游
朝代：宋

paragraphs: 公去蓬山輕，公歸蓬山重。
錦囊三千篇，字字律吕中。
文章實公器，當與天下共。
吾嘗評其妙，如龍馬受鞚。
燕許亦有名，此事恐未夢。
嗚呼大厦傾，孰可任梁棟。
願公力起之，千載傳正統。
時時醉黄封，高詠追屈宋。
我如老蒼鶻，寂寞愁獨弄。
杖屨勤来逰，雪霽梅欲動。